Landdros in hof oor omkoopgeldArgieffoto Landdros Johannes Kgomo het Donderdag in die hof verskyn op twee aanklagte van korrupsie. Volgens die klagstaat is Kgomo tydens ŉ lokval op heterdaad betrap waar hy R150 000 se omkoopgeld aanvaar het. Kgomo se regsverteenwoordiger het gesê sy kliënt gaan onskuldig pleit. Hy is uit op borgtog van R30 000. Die omkoopgeld is glo gebruik om ŉ ander landdros te oortuig om Paul Mthabela, ŉ voortvlugtige van Botswana, se uitleweringsaak te laat “verdwyn”. Mthabela is ŉ staatsgetuie in die saak teen Krejcir en vyf ander wat aangekla word van ontvoering, aanranding, poging tot moord en dwelmhandel. Ondanks ŉ aanvanklike betaling is Mthabela se uitlewering in 2013 goedgekeur. Hy is later op borgtog vrygelaat hangende sy appèl. Kgomo het glo later R150 000 geëis om die landdros wat die uitleweringsaak hanteer het, te oortuig om ŉ “hersiene verslag” in te dien. Mthabela het glo die polisie se misdaadintelligensie-eenheid genader waarna Kgomo tydens ŉ lokval in hegtenis geneem is. Hy is glo geskors hangende die uitkoms van sy saak.